runetrust/blame-folketinget-dk huggingface dataset:
Nicolai Wammen (S), 2023-05-24:
Tak for det.
Spørgsmålet angår jo i høj grad et ressort, der ikke er mit, men socialministerens.
Men jeg vil da gerne sige, at for regeringen er det vigtigt, at midlerne på velfærdsområdet anvendes med omtanke, så de gør mest mulig gavn.
Det gælder i sagens natur også på det specialiserede socialområde, hvor kommunerne yder hjælp og støtte til mere end 180.000 børn, unge og voksne.
I den gruppe er de mest udsatte borgere, og derfor er det også et meget vigtigt område i den kommunale velfærd.
Samtidig er det også et område, hvor kommunerne oplever et meget stort udgiftspres.
Siden 2018 er kommunernes udgifter til området steget med 4,5 mia. kr.
Kommunerne har derfor også givet klart udtryk for, at de er pressede her, og at det har en påvirkning i forhold til de øvrige kommunale serviceområder.
Ekspertudvalget er et uafhængigt udvalg, og jeg noterer mig, at ekspertudvalget i maj 2023 har afleveret sin første delrapport, som belyser udgiftsudviklingen på området og indeholder en række konkrete anbefalinger, herunder de anbefalinger, som spørgeren nævner i sin tale.
Det fremgår af sidste års aftale om kommunernes økonomi for 2023, at regeringen og KL skal drøfte ekspertudvalgets anbefalinger løbende som led i de årlige økonomiforhandlinger.
Og som det sikkert er spørgeren bekendt, er vi netop nu i fuld gang med årets forhandlinger.
Som vanlig kommenterer jeg naturligvis ikke på, hvad der drøftes i de igangværende forhandlinger.
Det er noget, som vi har i dialogen med KL, og derfor kan jeg ikke komme det nærmere i dag.
Lars Løkke Rasmussen (M), 2023-05-24:
Det kan jeg godt bekræfte.
Altså, vi ligger på en konsolideret EU-linje i de her spørgsmål.
EU har et fortsat og vedholdende fokus på det her, og det vil vi selvfølgelig også have på det tidspunkt, hvor vi, i andet halvår af 2025, har et EU-formandskab.
Per Larsen (KF), 2023-05-24:
Tak for det, og tak for ordførerens tale.
Nu bliver der jo fremført en masse argumenter her, og det er jo ganske fint.
Men jeg slog lige op her, for den forrige ordfører nævnte, at forbruget ikke stiger, hvis det er sådan, at man legaliserer det.
Man har rent faktisk lavet en videnskabelig undersøgelse i USA, hvor man har sammenlignet forbruget i de stater, hvor det er legaliseret, med forbruget i de stater, hvor det ikke er legaliseret.
Og det viser sig, at forbruget rent faktisk er 20 pct. højere i de stater, hvor det er legalt at anvende cannabis.
Gør det ikke indtryk på ordføreren?
Zenia Stampe (RV), 2023-05-24:
Jo, jeg læste en undersøgelse fra Oregon.
Jeg ved ikke, om det kun var den ene stat.
Men der er jo også lavet tilsvarende undersøgelser i andre lande, så vidt jeg ved i Holland, hvor man ikke har kunnet vise et øget forbrug.
For jeg er bange for, men det er sådan noget, man kunne undersøge i forbindelse med sådan nogle forsøg her, at det, vi gør, er, at vi skubber en bestemt gruppe sårbare unge – og det er derfor, jeg synes, der er sådan et vist lighedsperspektiv her – i armene på det kriminelle miljø med risiko for, at de kommer ud i kriminalitet og bliver afhængige, for at vi så til gengæld kan sende det signal, at det er forkert.
Personligt tror jeg, at jeg som ung kun har prøvet at inhalere eller sidde med en joint en eller to gange.
Det kan godt være, jeg havde gjort det lidt flere gange, hvis der havde været sådan et statskontrolleret tilbud.
Men til gengæld kunne det være, der var nogle færre, der var endt som misbrugere, og nogle færre, der var endt i et misbrugsmiljø og kriminalitet, hvis det var foregået under kontrollerede forhold.
Per Larsen (KF), 2023-05-24:
Nu er det jo lidt vanskeligt at tage et enkelt land som Holland og så se, hvordan det er gået med forbruget der.
Men jeg synes jo et eller andet sted, at det giver et fingerpeg om, at forbruget simpelt hen vokser, hvis det er sådan, at man bor et sted, hvor det er legaliseret.
Og det er jo sådan set også legitimt nok at forestille sig.
For man sender jo også et signal fra statens side om, at det her på mange måder er ufarligt og helt almindeligt, og at det kan man bare gøre.
Synes ordføreren ikke, det er bekymrende?
Zenia Stampe (RV), 2023-05-24:
Men det kunne være, at resultatet ville være – og det kunne vi sikkert have forskellige holdninger til – at der var lidt flere, der ville prøve det, fordi det ville være tilgængeligt på en anden måde.
Og sådan en pæn middelklassepige, som jeg selv er, ville måske have været mere tryg ved at prøve det, hvis jeg kunne gå hen og købe det sådan et statskontrolleret sted.
Det kunne godt være, at det på den måde førte til, at flere prøvede det.
Det kunne så til gengæld også føre til, at der var færre, der blev bragt ind i et misbrug, at der var færre, der blev ført ind i kriminalitet, fordi al hashhandel foregår i den kriminelle underverden.
Heidi Bank (V), 2023-05-24:
Nu har jeg flere gange hørt ordføreren fra Nye Borgerlige sige, at man kan købe det alle vegne, altså at det er nemt at få fat i.
Og det fik mig til at tænke over noget.
Altså, nu kommer jeg fra Aarhus.
Jeg ville faktisk ikke ane, hvor jeg skulle gå hen, hvis jeg skulle købe det.
Det kan godt være, det er min uvidenhed, men jeg ville simpelt hen ikke ane, hvor hulen jeg skulle købe det.
Det kan være, at nogle andre kan oplyse mig om det.
Men jeg ville vide, hvor jeg skulle gå hen at købe mælk, eller hvor jeg skulle gå hen, hvis jeg skulle have noget på apoteket, fordi det er lovligt.
Men det her er ulovligt, og derfor må jeg indrømme, at så er det jo ikke noget, der interesserer mig, og derfor ved jeg ikke, hvor jeg kan købe det.
De har ikke reklameskilte oppe, i hvert fald ikke sådan i det offentlige rum.
Kim Edberg Andersen (NB), 2023-05-24:
For virkeligheden er, at jeg ville have større problemer som en nordjyde i København med at finde ud af, hvor jeg kan købe billig mælk, og det ved jeg, for jeg må næsten være medejer af to køer oppe i Nordsjælland, fordi jeg blev nødt til at købe det inde i Magasin.
Men jeg vil garantere for, at vi to, ordføreren og jeg, kunne tage hinanden i hånden, og så kunne vi gå ned på gaden her, og hvis der er en, der gider at pege, i hvilken retning Christiania ligger, og sige, at det er den vej, så ved vi – selv os, som ikke er kendt i København – hvor vi kan købe det henne.
Så man skal lade være med at grave sig ned i den der med, at det ved man ikke, og i den der lykkelige uvidenhed.
Så gemmer man sig i et argument, som ikke har ret meget med virkeligheden at gøre.
Og jeg synes, det er dejligt, hvis ordføreren ikke har lyst til at bruge cannabis.
Det har jeg heller ikke selv.
Men det har bare ikke ret meget at gøre med, om et kontrolleret forsøg vil tage markedet ud af de kriminelles hænder, så vores børn er fri for at møde kriminaliteten, når de møder cannabissen, som 40 pct. af dem alligevel vælger at bruge.
Heidi Bank (V), 2023-05-24:
Jamen det var nu ikke sådan for at være polemisk.
Det var bare, fordi jeg faktisk sad og stillede mig selv det spørgsmål.
Altså, når det nu, som ordføreren bliver ved med at sige, er så nemt, at det lige så godt kunne være lovligt – det er i hvert fald sådan, jeg har hørt argumentet fra ordføreren – så tænkte jeg bare: Er det så nemt?
Og det eksempel, som ordføreren giver mig på, hvor jeg kan købe det i Aarhus, er så Pusher Street i København.
Det synes jeg sådan set er en del af pointen i forhold til at sige: Måske skal det ikke være så tilgængeligt, at det er ligesom at gå hen og købe 1 l mælk.
Kim Edberg Andersen (NB), 2023-05-24:
Jeg er faktisk heller ikke så kendt i Aarhus.
Men jeg vil stadig væk vove den påstand – helt uden at være polemisk – at jeg faktisk tror, at ordføreren og jeg også i Aarhus med ganske, ganske få spørgsmål ville kunne finde ud af at skaffe det.
Det er jeg næsten sikker på.
Jeg ville være overrasket, hvis Aarhus, som er smilets by, ikke nogle gange smiler, fordi de er på cannabis.
Det ville jeg være overrasket over.
Det er sådan en oase.
Det kan hr. Torsten Gejl forklare, for han er valgt i Østjyllands storkreds.
Og ikke for at skyde ham i skoene, at han bruger det selv, men jeg er da sikker på, at han har noget lokalkendskab, der kan gøre, at han kan sige, om det er muligt at købe cannabis i Østjylland.
Mai Villadsen (EL), 2023-05-24:
Tusind tak, formand.
Det er rigtig godt, men de lider også økonomisk nød, og derfor har vi fremsat det her beslutningsforslag.
Jeg tror, at vi næsten alle sammen i den her sal kan være enige om, at vi har behov for flere unge på erhvervsuddannelserne – i virkeligheden ikke kun unge, men folk fra vores land.
Vi har en fælles målsætning: Vi skal simpelt hen have flere på erhvervsskolerne.
Det kræver mange forskellige ting, ikke kun økonomi.
Det kræver, at vi gør noget i folkeskolen.
Det kræver, at vi ændrer rigtig meget i vores uddannelsessystem.
Men det kræver også, at vi har nogle skoler, som har en holdbar og stærk økonomi, så de kan fastholde dygtige lærere, sådan at de kan blive ved med at drive en god skole.
Derfor blev jeg også glad, da jeg læste i regeringsgrundlaget, at regeringen faktisk også agter at gøre noget ved erhvervsskolernes økonomi.
Og derfor undrede det mig desto mere, da jeg så finanslovsforslaget og den finanslov, som det endte med at blive, hvor man ikke rakte en redningskrans ud til erhvervsskolerne.
Derfor vil jeg og en række andre gerne række en redningskrans ud til regeringen, for vi er mange, der faktisk gerne vil være med til både at finde penge, men også til at sikre, at der kommer en løsning på det problem, vi står med.
For kort fortalt har de sidste år været hårde.
800 medarbejdere blev fyret alene i 2022 som følge af faldende elevtal, men også fordi økonomien er stram på grund af stigende priser m.v.
Derfor lægger vi op til her, at det ikke skal være et fast beløb, men at man fra regeringens side indkalder til en forhandling, så vi sammen kan se på den her udfordring.
Mai Villadsen (EL), 2023-05-24:
Tusind tak, og tak til ministeren for en tale, som jeg langt hen ad vejen er meget enig i.
Der er behov for en mangfoldighed af løsninger, hvis vi skal komme problemet med, at der mangler erhvervsuddannede i det her land, til livs.
Så det er der ingen tvivl om.
Men der, hvor jeg står af, er, når ministeren siger, at der ikke skal akutte løsninger til.
Jeg må bare påpege, at det også er det, som lærlingeoprøret siger at der er behov for; det er det, fagbevægelsen siger at der er behov for; det er også det, skolerne siger at der er behov for.
Og nej, det her skal ikke laves for at hjælpe skolerne, som ministeren siger, men for at hjælpe samfundet.
Men skolerne er jo dem, der faciliterer, at de her unge mennesker eller mennesker i det hele taget, der går på en erhvervsuddannelse – hvad end det er en sosu-skole, en landbrugsskole eller en teknisk skole – bliver klædt på og kommer ud og gennemfører.
De har måttet fyre 800.
Berører det ikke ministeren, at der er så mange – både fagbevægelse, skoler og lærlingeoprøret – som mener, at der både er behov for noget strukturel, men også akut økonomisk hjælp?
Zenia Stampe (RV), 2023-05-24:
Det andet er en nyere problemstilling.
Og igen er det jo, fordi der er et stort salg af hash i dag; der er et forbrug af hash.
Det ansvar vil vi gerne tage på os, selv om det måske kan gøre, at nogle synes, vi får beskidte hænder.
Heidi Bank (V), 2023-05-24:
Altså, der kan altid være noget, der sker i ens eget bagland, som man ikke ved.
Men jeg vil i hvert fald opfordre ordføreren til at komme tilbage i sin egen gruppe og få taget en samtale om det her, for der har faktisk kørt rigtig meget debat om de her puffbars, og der har jo været programmer om det på DR.
Men på den anden side står man altså fra det samme parti, som ordføreren er medlem af, og siger, at puffbars ikke skal være lovlige.
Og vi synes også, at det er et problem med de puffbars, så det er vi jo sådan set enige i.
Men hvad er det så med hash?
Er det, fordi man vil flytte salget af puffbars over til de kriminelle nu?
Kim Edberg Andersen (NB), 2023-05-24:
Jeg anerkender fuldt ud, at Konservative så ikke ønsker det.
Og det er jo ikke en legalisering; det bliver jeg nødt til at sige til ordføreren.
Det er ikke det, der står.
I forhold til legalisering er det igen lidt det der med, at hvis man ikke kan lide forslaget, skal man helst have det til at lyde af noget andet, end det egentlig er, og det er superfair.
Sådan er politik: Så vælger man de ord, som underbygger ens eget.
Men mener ordføreren vitterlig, at man så har løftet opgaven, altså dem, der har kendt til den lovgivning, der gør, at det er ulovligt i Danmark?
Har man løftet opgaven?
For ordføreren og jeg er begge fra Nordjylland, og der kan vi nærmest i hver lille flække også købe hash, hvis vi ønsker det, inden for ganske, ganske få minutter.
Så har ordførerens parti, som jo er 100 år gammelt, løftet opgaven?
Har de lavet en lov og sagt, at cannabis er forbudt, og så sørget for, at man ikke kunne købe det?
Per Larsen (KF), 2023-05-24:
Nu kan man jo altid drøfte det der med legalisering eller ikke legalisering.
Altså, jeg ser det sådan set bare sådan, at der er to krav, der skal være opfyldt: Man skal være bosiddende i Danmark, og så skal man være over 18 år.
Er det ikke så tæt på en legalisering, som det overhovedet kan blive?
Det synes jeg umiddelbart det er.
Så kan man selvfølgelig altid diskutere, om lovgivningen er blevet håndhævet i tilstrækkelig grad.
Der kan man jo givetvis altid sætte lidt hårdere ind.
Men jeg synes jo, at det vil være et skidt signal at sende til de unge mennesker, hvis det er sådan, at man legaliserer det på den måde, at man, hvis man bor i Danmark og er fyldt 18 år, bare kan hente det.
Kim Edberg Andersen (NB), 2023-05-24:
Men alene det, at man skal være over 18 år og bosiddende i Danmark, er jo så en de facto-stramning, i forhold til hvad der sker ude på Pusher Street.
Der er jeg næsten sikker på at jeg kan komme som fuldstændig sort mand på 16 år fra Uganda og købe det.
Er vi ikke enige om det?
Det er en de facto-stramning.
Der kan være en bekymring i forhold til det; der er jeg enig.
Det kan der ikke helt være evidens for.
Men hvis ordføreren ikke mener, at der sker en eksplosion i salget, og at salget er det samme, må det her jo alt andet lige være bedre end det, vi tillader lige nu.
Per Larsen (KF), 2023-05-24:
Nu forstod jeg det ikke sådan, at det skulle legaliseres med det her forslag, altså at det skulle legaliseres for dem under 18 år.
Men det bliver jo et signal at sende til de unge, at når man fylder 18 år, er det fuldstændig i orden.
Så er det vel også i orden, når man er 17 år og 16 år og 15 år og 14 år og 13 år og 12 år.
Steffen Larsen (LA), 2023-05-24:
Mange tak.
Ordføreren siger, at han er bange for, at de unge skal blive fristet.
Jeg kan afsløre for ordføreren, at ifølge Sundhedsstyrelsens undersøgelse af illegale stoffer i befolkningen blandt de unge er vi gået fra, at det blandt de 15-16-årige skolebørn, altså 9.- og 10.-klasseseleverne i Danmark, var 12 pct., der havde prøvet cannabis i 2015, til, at 17 pct. har prøvet cannabis i dag.
Det er ifølge en undersøgelse fra 2022.
Der må vi jo sige, at fristelsen i hvert fald lever i bedste velgående, og den lader endda til at blive stærkere under det her.
Var det ikke en idé, at vi prøvede at kigge på nogle andre metoder til at styre og hjælpe de unge mennesker, end at vi lader dem blive fristet?
Per Larsen (KF), 2023-05-24:
Jo, men det er da ganske bekymrende, hvis det forholder sig, som ordføreren nævner her, at forbruget og antallet af unge mennesker, der har forsøgt at ryge det, vokser
Det må man da sige.
Men det løser det her forslag jo på ingen måde.
Jeg ser jo bare, at det bliver mere tilgængeligt, og at de 18-årige jo så har det lovligt på sig og nemmere, uden at det har nogen konsekvenser for dem, lige kan stikke det ud til venner og bekendte, der ikke har samme alder.
Jeg synes, det er et helt forfærdeligt forslag.
Steffen Larsen (LA), 2023-05-24:
Men ordføreren går jo selv ind for, at f.eks. cigaretter og lignende sælges under kontrollerede forhold, selv om det også er virkelig farligt, og at man også kan blive fristet af både cigaretter og andet tobak, og lad os sige alkohol.
Det kan man også blive fristet af.
Men det sælges under kontrollerede forhold og er begrænset til folk, der er over 18 år f.eks. Hvorfor kan vi ikke gøre det samme med cannabis?
Det virker da oplagt.
Per Larsen (KF), 2023-05-24:
Helt grundlæggende er det jo rent faktisk sådan, at cannabis kan give nogle hashpsykoser, som kan være ganske forfærdelige for de mennesker, det går ud over.
Derfor synes jeg ikke, der er nogen grund til at eksperimentere med det.
Heidi Bank (V), 2023-05-24:
Tak for det.
Jeg har brug for at blive lidt klogere på, hvad det egentlig er, Radikale Venstre vil.
På den anden side går Radikale Venstre nu ind for, at man skal legalisere hash.
Og der er mit spørgsmål bare, om det er, fordi man så gerne vil bytte rundt på, hvad det er, de kriminelle sælger i Danmark.
Altså, hvad er logikken i det her?
For jeg går ud fra, at det ene er ud fra et sundhedsmæssigt perspektiv, men at det med hashen så ikke er ud fra et sundhedsmæssigt perspektiv.
Kan ordføreren gøre mig lidt klogere?
Zenia Stampe (RV), 2023-05-24:
Jeg må desværre afsløre min totale uvidenhed.
Jeg ved ikke, hvad de der puffbars er, og jeg går ud fra, at det er en diskussion, man har haft blandt sundhedsordførerne.
Nu kan vi jo bare konstatere, at 20 år med en meget hård kurs over for hashsalg ikke har ført til et mindre hashsalg eller et mindre hashforbrug.
Og det er jo bare derfor, vi siger, at nu må det svigt over for de unge mennesker, som vi presser ind i det kriminelle miljø, hvor de bliver eksponeret for hårde stoffer, simpelt hen stoppe.
Vi bliver nødt til at tage et ansvar, så når de går ud og køber hash, så skal det ske kontrolleret og ske over for et samvittighedsfuldt og uddannet personale, som ikke har en interesse i at sælge dem mere eller sælge dem noget, der er hårdere, eller i at føre dem ind i kriminalitet.
Det burde vi tage et ansvar for.
Per Larsen (KF), 2023-05-24:
Jeg synes jo faktisk, at jeg har kunnet læse, også i bemærkningerne til forslaget her, at det jo ikke er sådan, at forbruget er vokset.
Der er jo måske endda en positiv tendens, hvis man kigger på det.
Så det er jo ikke sådan, at man kan sige, at det er fuldstændig forfejlet.
Hvis nu det var sådan, at vi i øjeblikket havde en markant stigning i antallet af unge, som begyndte at ryge hash, så ville vi selvfølgelig have et problem.
Karina Adsbøl (DD), 2023-05-24:
Tak for det, og tak for talen.
Jeg ved ikke, om den socialdemokratiske ordfører har glemt hele lærlingeoprøret – det er mere eller mindre et år siden – hvor de unge netop var ude at sige, hvad de manglede i forhold til bedre udstyr og bedre materiale.
Jeg synes faktisk, at ordføreren negligerer det lidt, for ordføreren stiller det op sådan, at det er enten-eller, men det kan også være både-og.
Det kan både være en akutpakke og alt det andet, vi selvfølgelig skal forhandle om for at skabe forbedringer på det her område.
Derfor er jeg bare lidt uforstående over for, at ordføreren ikke anerkender hele lærlingeoprøret i forhold til det, de netop her og nu efterspørger, nemlig bedre redskaber og bedre værktøj – alle de ting, som de efterspurgte for et år siden.
For det er jo akut, at de skal have det rigtige værktøj at arbejde med på deres uddannelse, så de f.eks. ikke står med en gammel høvlebænk.
Er ordføreren ikke enig i det?
Thomas Skriver Jensen (S), 2023-05-24:
Jeg kender udmærket til lærlingeoprøret, og jeg har selv været aktiv i det, inden jeg blev valgt til Folketinget.
Jeg har selv været aktiv i den forening, hvor stifteren af lærlingeoprøret har været formand, og har kæmpestor sympati for det budskab, der bliver sendt med lærlingeoprøret.
Men jeg synes faktisk, at halvdelen af min tale handlede om lige præcis det: Der er den del, der handler om det materielle og det økonomiske, og det synes jeg sådan set også jeg anerkender at der er behov for, men jeg synes bare, det skal gøres klogt.
Men lærlingeoprøret handler, som jeg forstår det, også om at tale vores fag op og ændre fortællingen om erhvervsuddannelserne, som er blevet en negativ fortælling.
For med lærlingeoprøret har man jo set lyset i den her debat, nemlig at
hvis vi bliver ved med kun at tale negativt om erhvervsuddannelserne, så vil den onde spiral, som man er inde i lige nu, kun blive værre, og det rammer også i økonomien.
Derfor synes jeg faktisk, at en ret stor del af det, jeg sagde i min tale, var henvendt til lærlingeoprøret i et forsøg på at tale erhvervsuddannelserne op.
Så er jeg i øvrigt en enig i, at der skal investeringer til på erhvervsuddannelsesområdet.
Jeg mener bare ikke, at der er brug for akutte investeringer.
Det er vigtigt, at de investeringer bliver lavet klogt, sådan at de løser nogle strukturelle problemer.
Karina Adsbøl (DD), 2023-05-24:
Det skal jo både være klogt og løse de strukturelle problemer, men derfor kan man godt lave en akutpakke, som ligesom hjælper de unge til at få noget bedre værktøj, nogle bedre materialer, noget bedre udstyr, så de får nogle bedre rammer.
Derfor har vi jo i Danmarksdemokraterne foreslået en akutpakke.
Betyder det så, at det andet ikke skal være en del af det?
Nej, det betyder, at vi forhåbentlig skal forhandle om det senere, for det tager jo nok lidt længere tid.
Men her og nu har de unge mennesker jo brug for at få nogle bedre materialer og noget bedre udstyr, så de ikke bl.a. står med gammelt værktøj, når de er på deres uddannelse.
Thomas Skriver Jensen (S), 2023-05-24:
Jamen jeg mener faktisk, at ordføreren argumenterer en lille smule for det, jeg også står og siger.
Altså, det, der efterspørges ude på erhvervsskolerne, er vidt forskelligt, om man spørger i Aalborg, eller man spørger i København.
Der er forskellige udfordringer, i øvrigt også i forhold til hvilke fag vi taler om, og det mener jeg vi skal være bedre til at tale om, sådan at vi rammer rigtigt.
Det hjælper ikke alene at sende penge – de skal også være rettet det rigtige sted hen.
Mai Villadsen (EL), 2023-05-24:
Tak for det.
Og tak til ordføreren for at sige meget klart, at det her kræver finansiering.
Vi er øjensynligt uenige om, hvornår den skal falde – det er jeg meget ærgerlig over – men enige om, at det kræver finansiering og en række andre strukturelle løsninger, selvfølgelig, for det her ændres ikke med penge; det tror jeg i øvrigt ikke at nogen nogen sinde har påstået.
Jeg er meget spændt på, hvor mange regeringen så lægger op til i sit finanslovsforslag, men jeg tænker, at det vil være unødigt at spørge.
Noget, jeg godt kunne tænke mig at fokusere på, er en skelnen mellem at lave noget på kort sigt og på lang sigt.
Regeringen viste så i går, at det kunne de godt.
Der gik man ud på et pressemøde og sagde: Vi har nogle ting på sundhedsområdet, vi skal have løst; vi kan se nogle problemer lige nu og her, og dem skal vi sætte penge af til, men vi har sådan set også en kommission, der arbejder på langsigtede løsninger.
Hvorfor er det fornuftigt at gøre på sundhedsområdet og ikke her?
Hvorfor var det fornuftigt at gøre for meget kort tid siden på vuc-området, men ikke her, når der er klare akutte problemer, hvilket ordføreren jo også giver os ret i?
Thomas Skriver Jensen (S), 2023-05-24:
Det er jo blevet nævnt nogle gange i debatten i dag, synes jeg, at stort set alle parter kalder på noget akut, og at det skal komme nu og her.
Jeg har jo gjort mig den ulejlighed at tage ud og besøge nogle erhvervsuddannelser, også uden for Fyn, hvor jeg selv bor.
Jeg har været på Djursland, jeg har været i København, jeg har været i Roskilde og i Sønderjylland.
Det er vidt forskellige ting, de siger de mangler, men en ting, der er fælles, er, som de siger: Thomas,
det, der er vigtigt for os, er ikke, at der kommer noget akut; vi kan godt finde ud af at omstille os løbende, og vi har en ansvarlig bestyrelse på vores erhvervsuddannelser, som tager sig af lige præcis det her.
Men det, der er vigtigt, er, at der kommer nogle strukturelle rammer, som vi kan forholde os til, og der må gerne ligge nogle forbedringer.
Det er det helt klare budskab, der er blevet sendt til mig, når jeg har været ude at tale med erhvervsskoler, og det er det, jeg har valgt at lytte til.
Det er det bedste svar, jeg kan give på det.